Frank Aaen (EL), 2005-05-03:
Der er sagt fra flere ordførere, at det er et kompliceret område.
Det er der jo ingen tvivl om at det er, og det er jo, fordi det afspejler, at i virkeligheden er det her område jo et, hvor vi måske skulle overveje, om det overhovedet er gavnligt at have privat udlejningsbyggeri.
Det, der er hele humlen, er jo, at det selvfølgelig bør være en menneskeret at have en bolig.
Det er et område, hvor der er mangel, og hvor lejere, når først de bor et sted, jo er meget afhængige af udlejer og dermed også kan presses af udlejer, og hvor udlejeren kan misbruge sin ejendomsret.
Og så er det jo altså et område, hvor det grundlæggende er, at den, der ejer boligen, skal tjene penge og tjene profit.
Den modsætning mellem lejerens menneskeret til at have en bolig og udlejeres – efter liberalisters opfattelse – menneskeret til at kunne tjene penge på andres bolig er jo det, der gør, at vi har sådan et område, hvor der hele tiden opstår skandaler og problemer og tvister, og hvor at der så laves en masse lovgivning for at regulere det.
Der bliver f.eks. sagt heroppefra, at der er aftalefrihed, og at det er meget vigtigt, at der er aftalefrihed.
Hvad er det for noget sludder?
Vi kan jo netop ikke have aftalefrihed på det her område.
Vi er jo nødt til hele tiden at regulere for at undgå misbrug fra udlejeres side.
Så for os er der ikke nogen tvivl om, at i stedet for at have private udlejningsboliger og specielt store private udlejningsboliger, burde vi have et boligmarked domineret af almennyttige boliger, af andelsboliger og ejerboliger.
Så slap vi for det her profitmotiv på den måde, som det udvikler sig inden for det her område.
Ellers vil jeg sige, at vi er positive over for de forslag, der er lagt frem.
Det er nogle, der gør det nemmere at gennemskue beregninger af husleje; det er nogle, der generelt styrker lejernes retsstilling på en række områder, herunder ved fraflytning fra private udlejningsboliger; det giver nogle muligheder for at kunne stoppe eller bremse fupmoderniseringer; det giver en styrkelse af vedligeholdelsen i den private boligmasse, som jo er et enormt problem.
Så det er vi også med på.
Vi er med på, at det skal sikre en generel styrkelse af vedligeholdelsen.
De forslag, der er om priskonkurrence, støtter vi selvfølgelig også.
Det er jo underligt – og det var den radikale ordfører også inde på – at det gang på gang er venstrefløjen, der skal belære liberalister om, hvad det er, der er mekanismen i det samfund, de er så meget tilhængere af.
Når man nu har det, som man har det på det her område, så er det jo selvfølgelig nødvendigt at have mest mulig priskonkurrence, det går selv vi ind for, for ellers kan man jo ikke styre udlejer, så kan man jo ikke styre entreprenørerne.
Derfor er man nødt til at have priskonkurrence.
Og det er altså underligt at skulle stå her og høre på, at øget priskonkurrence giver øget bureaukrati og fordyrelse, når der står i handelshøjskolens abc, at mere priskonkurrence giver lavere priser og dermed forbedringer for alle.
Sådan er det jo.
Det er jo bare derfor, vi har fået den snak om, at det her gør det dyrere for lejerne.
Alle og enhver kan se, at de her forslag er til fordel for lejerne.
Vi kan støtte dem.
Det er muligt, der er småting heri – sådan er det jo med beslutningsforslag – som der skal kigges på, men hovedlinjerne støtter vi fuldt ud.